Il-Kummissarju tal-Ambjent u l-Ippjanar fl-ufficcju tal-Ombudsan, il-Perit David Pace qal li l-MEPA kienet inkonsistenti fl-applikar tal-policies meta approvat kemm il-permess outline u dak sħiħ tal-proġett kbir tal-Mistra. Il-Perit Pace qal dan f’rapport wara li investiga ilment tal-għaqda Din l-Art Ħelwa. Il-kummissarju ta raġun lil Din l-Art Ħelwa li dejjem argumentat li l-MEPA kellha bażi soda fuq xiex tirrevoka l-permess outline jew tirrifjuta li tagħti l-permess sħiħ. Il-Kummissarju Pace ġġustifika l-pożizzjoni tiegħu għax qal li l-policy tal-floor area ratio ma kienetx applikata sew mid-direttorat tal-MEPA. Il-Perit Pace semma ukoll li minkejja l-permess outline li kien ingħata fl-2009 kien jimponi obbligi fuq l-awtorità dan ma jfissirx li l-bord preżenti kien idu marbuta kif intqal. Qal li meta ngħata l-outline permit kien hemm riżervi dwar ħafna impatti negattivi fuq l-ambjent li suppost ġew indirizzati waqt l-għoti tal-permess sħiħ. Apparti hekk il-kummissarju Pace qal li l-bord kiser il-liġi għax ħa deċiżjoni fil-magħluq li l-permess ma jistax ikun revokat mingħajr ma ta ċans lil dawk li joġġezzjonaw jgħidu tagħhom waqt is-smiegħ pubbliku. Ikkuntattjata minn TVM.com.mt, kelliema għas-segretarjat parlamentari responsabbli mill-ippjanar qalet li l-Awtorita’ tal-Ambjent u l-Ippjanar qed tfassal reazzjoni dettaljata għar-rapport tal-Kummissarju Pace u se tippubblikah fil-jiem li ġejjin. Simone Mizzi tal-Ghaqda Din l-Art Ħelwa qalet li r-rapport tal-Kummissarju Pace jiġġustifika l-argumenti tal-għaqda favur l-ambjent. Is-Sinjura Mizzi qalet li l-għaqda qed tistudja x’passi tista’ tieħu għal rimedji oħra kif ma jsirx l-isfreġju ambjentali li ġie approvat mill-MEPA. Il-permess għad jista’ jiġi appellat u mbagħad jiddeċiedi it-Tribunal. Carmel Cacopardo tal-Alternattiva Demokratika sejjaħ fi stqarrija għar-riżenzja tal-bord tal-MEPA u qal li dan għandu jagħmel il-wisa’ għall-Bord ġdid li jkun mistenni li jirtira l-permessi maħruġa. L-iżvilupp tal-Mistra huwa ta’ investituri mill-Kuwait, Gemxija Crown Ltd, li meta ngħatalhom il-permess qalu li l-proġett se jiswa’ miljuni kbar u se jkollu impatt pożittiv fuq l-ekonomija ta’ Malta. B’reazzjoni għar-rapport tal-Kummissarju għall-ambjent u l-ippjanar, l-Alternattiva Demokratika permezz tal-kelliem tagħha, l-Perit Carmel Cacopardo qalet li l-Bord tal-Mepa m’għandu l-ebda għażla għajr li jirreżenja immedjatament u jagħmel il-wisa’ għal Bord ġdid li jkun mistenni li jirtira l-permessi maħruga għall-proġett tal-Mistra.